
Fehérjék vizsgálata II.
Tanári előkészítés, kísérlet
Szükséges anyagok: 3db tojás, desztillált víz 
Szükséges eszközök: 200 cm3 főzőpohár (2db), keverőbot, tölcsér, redős szűrőpapír (többrétegű géz)
Kísérlet leírása: A tojásfehérjét a sárgájától elválasztjuk és desztillált vízzel tízszeresére hígítjuk. Az oldatot összekeverjük, és redős szűrőpapíron átszűrjük egy másik főzőpohárba.

Tanulói kísérlet
Szükséges anyagok: tojásfehérje-oldat, ezüst-nitrát, réz-szulfát, ólom-acetát, etil-alkohol, aceton, formalin, desztillált víz
Szükséges eszközök: kémcső (6db), kémcsőállvány, cseppentő (6db), borszeszégő, gyufa, kémcsőfogó
Kísérlet leírása:
1. Három kémcsőbe önts 1-1 cm3 tojásfehérje-oldatot. Az első kémcsőbe tegyél pár csepp ezüst-nitrát-oldatot, a másodikba réz-szulfát-oldatot, a harmadikba ólom-acetát-oldatot. Ezután adj az oldatokhoz desztillált vizet. Figyeld meg a változást!
2. Három kémcsőbe önts 1-1 cm3 tojásfehérje-oldatot. Az első kémcsőbe tegyél pár csepp etil-alkoholt, a másodikba acetont, a harmadikba formalint. Figyeld meg a változást!
Írd le a kísérletek tapasztalatait!
1. A fehérje már pár csepp, kis koncentrációjú, nehézfémsó hatására is kiválik az oldatból. Hígításra nem vihetők újra oldatba a fehérjék.
2. Szerves anyagok hatására a fehérjék kicsapódtak, fehér színű szilárd anyag válik ki az oldatban.
Magyarázd meg a kísérletek során tett megfigyeléseidet!
1. A nehézfémsók már kis koncentrációban nemcsak dehidratálják fehérje molekulákat, hanem reakcióba lépnek velük. Megváltoztatják a szerkezetüket, megszűnnek a harmadlagos szerkezetet stabilizáló kötések, és a fehérjék elvesztik biológiai funkciójukat, melyet vizes hígításra sem nyernek vissza, így irreverzibilisen denaturálódnak.
2. A fehérjék számos szerves oldószerben nem oldódnak, kicsapódnak. Az etil-alkohol dehidratálja a fehérjéket, ami a fehérjék oldékonyságának csökkenéséhez vezet, ezért kiválnak az oldatból.
Válaszolj az alábbi kérdésre!
1. Az elsődleges szerkezet, aminosav sorrend, meghatározza a fehérjék lánckonformációját. Ennek megváltozása a fehérje tulajdonságának módosulását eredményezi. Keress erre példát az interneten!
Sarlósejtes vérszegénységben szenvedő betegben a vörösvérsejtek alakja szabálytalan. Ezek könnyen összeakadnak és elzárják a vékony ereket. Gyakran az oxigént sem tudják szállítani, ami a beteg halálát okozza. A betegséget okozó hiba, a hemoglobin egyik béta fehérje láncában, egyetlen aminosav helytelen beépülése miatt következik be. Bármely más, helyes válasz adható.

Az óra menete:
5 perc			Bevezetés
5 perc			Tanári kísérlet
15 perc		Tanuló kísérlet 1,2
10 perc		Kérdés megoldása
10 perc		Válaszok ellenőrzése


